Document ID: 32012R1085

REGULAMENTUL DE PUNERE ÎN APLICARE (UE) NR. 1085/2012 AL COMISIEI
din 20 noiembrie 2012
de deschidere pentru anul 2013 a unor contingente tarifare aplicabile importurilor în Uniunea Europeană de anumite mărfuri originare din Norvegia și rezultate din prelucrarea produselor agricole prevăzute în Regulamentul (CE) nr. 1216/2009 al Consiliului
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1216/2009 al Consiliului din 30 noiembrie 2009 de stabilire a regimului comercial aplicabil anumitor mărfuri rezultate din transformarea produselor agricole (1), în special articolul 7 alineatul (2),
având în vedere Decizia 2004/859/CE a Consiliului din 25 octombrie 2004 privind încheierea unui acord sub forma unui schimb de scrisori între Comunitatea Europeană și Regatul Norvegiei referitor la Protocolul nr. 2 la Acordul bilateral de liber schimb între Comunitatea Economică Europeană și Regatul Norvegiei (2), în special articolul 3,
întrucât:
(1)
Protocolul nr. 2 la Acordul bilateral de liber schimb între Comunitatea Economică Europeană și Regatul Norvegiei (3) și Protocolul nr. 3 la Acordul SEE (4) stabilesc regimurile comerciale care se aplică anumitor produse agricole și produse agricole transformate între părțile contractante.
(2)
Protocolul nr. 3 la Acordul SEE, astfel cum a fost modificat prin Decizia nr. 138/2004 a Comitetului mixt al SEE (5), prevede taxe vamale zero aplicabile unor anumite ape cu adaos de zahăr sau alți îndulcitori sau cu arome, încadrate la codul NC 2202 10 00, precum și altor băuturi nealcoolice cu conținut de zahăr, încadrate la codul NC ex 2202 90 10.
(3)
Taxa vamală zero aplicabilă apelor și altor băuturi în cauză a fost suspendată temporar pentru Norvegia printr-un acord sub forma unui schimb de scrisori între Comunitatea Europeană și Regatul Norvegiei privind Protocolul nr. 2 la Acordul bilateral de liber schimb între Comunitatea Economică Europeană și Regatul Norvegiei (6), denumit în continuare „acordul”, aprobat prin Decizia 2004/859/CE (7) a Consiliului. În conformitate cu punctul IV din procesul-verbal convenit al acordului, importurile scutite de taxe vamale de produse încadrate la codurile NC 2202 10 00 și ex 2202 90 10 originare din Norvegia sunt permise numai în limitele unui contingent scutit de taxe vamale, aplicându-se o taxă asupra importurilor ce depășesc acest contingent alocat.
(4)
Regulamentul (UE) nr. 1304/2011 al Comisiei (8) a retras suspendarea temporară a regimului de scutire de taxe vamale pentru perioada 1 ianuarie-31 decembrie 2012 aplicabil importurilor în Uniune al apelor și băuturilor în cauză.
(5)
Este necesară deschiderea contingentului tarifar pentru 2013 pentru apele și băuturile în cauză. Ultimul contingent anual pentru produsele în cauză a fost deschis pentru anul 2011 prin Regulamentul (UE) nr. 1248/2010 al Comisiei (9). Întrucât nu a fost deschis niciun contingent anual pentru 2012, volumul contingentului pentru 2013 ar trebui să rămână același ca și pentru 2011.
(6)
Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului vamal comunitar (10) prevede norme de gestionare a contingentelor tarifare. Este necesar să se prevadă ca gestionarea contingentului tarifar deschis de prezentul regulament să se facă în conformitate cu normele menționate.
(7)
Măsurile prevăzute de prezentul regulament sunt conforme cu avizul Comitetului de gestionare a problemelor orizontale cu privire la comerțul cu produse agricole prelucrate care nu sunt cuprinse în anexa I,
ADOPTĂ PREZENTUL REGULAMENT:
Articolul 1
(1) De la 1 ianuarie la 31 decembrie 2013, contingentul tarifar al Uniunii precizat în anexă este deschis pentru produsele originare din Norvegia care sunt enumerate în anexa sus-menționată, în condițiile specificate de aceasta.
(2) Regulile de origine care se aplică reciproc mărfurilor prezentate în anexă sunt cele stabilite în Protocolul nr. 3 la Acordul bilateral de liber schimb între Comunitatea Economică Europeană și Regatul Norvegiei.
(3) Pentru cantitățile importate peste volumul contingentului, se aplică o taxă preferențială de 0,047 EUR/litru.
Articolul 2
Contingentul tarifar al Uniunii prevăzut la articolul 1 alineatul (1) se gestionează de către Comisie în conformitate cu articolele 308a, 308b și 308c din Regulamentul (CEE) nr. 2454/93.
Articolul 3
Regulamentul (UE) nr. 1304/2011 se abrogă.
Articolul 4
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică de la 1 ianuarie 2013.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 noiembrie 2012.

Labels: 3
17
18